《柳鸶为尹嗣昭题》
明代·彭华

柳丝不动江流缓，双鹭飞来秋日晚。平沙漠漠点寒烟，乱石离离立苍藓。

静随玉顶听湍濑，饥引银钩啄清浅。霜衣雪襟谁匹俦，逸态閒情自幽远。

君不见燕衔泥，朝来暮去傍人栖。又不见莺乱啼，间关宛转无休时。

岂如此鸟独凝寂，不与众禽上下相追随。周公称大圣，振鹭载颂诗。

君子敛德容，雅与物色宜。尹侯家住大江西，翛然自负冰霜姿。

洁白岂不与之齐。为爱画师林良者，赠侯此画真潇洒。

堂上试令拂拭看，彷佛清风白露寒。

作者简介：（1432—1496）江西安福人，字彦实。彭时族弟。景泰五年进士。成化时累官吏部左侍郎兼翰林学士，入阁预机务。与万安、李孜省朋比，排挤异己。未几以疾去。卒谥文思。有《彭文思集》。